Pa conmemora Dia Internacional di Mama Tera 2024, y na un manera diferente, A.T.A. a scoge pa otorga un donacion na organisacion non-profit cu oficialmente a wordo estableci na 2020, esta 'Ban Lanta y Planta'. Un organisacion cu ta carga e meta pa planta un total di 10.000 mata local pa asina crea, conserva, y restaura un eco-sistema caminda cu flora, fauna, y nos hende local por prospera y co-existi den harmonia.
Un donacion cu ta dirigi na un proyecto cu lo yuda na mehora e biomasa di e isla atrabes di absorbacion y separacion di carbon pa asina enrikece e biodiversidad y rehabilitacion di nos flora y fauna. Ta di menciona cu e organisacion a logra planta un total di 1.000 mata te cu december 2023, y ta continua planta activamente den 2024 hunto cu diferente organisacion y schoolnan local.
E necesidad pa planta mata local, segun strategia, a surgi debi na e caida den cobertura di mata rond di e isla pa motibo di desaroyo, erosion of uzo comercial di tereno. Un topico di suma importancia y valido mirando cu mata ta hunga un rol importante den combati desafionan manera; cambio di clima y perdida di biodiversidad abase di perdida di habitat di nos animalnan. Plantando mata local, e organisacion ta spera di tin un impacto positivo pa asina stop of haci cambio na e decaida di mata rond di nos isla.
A.T.A. ta aprecia e esfuerso, dedicacion, y pa fungi como un organisacion sumamente activo den nos comunidad. Esaki ta inclui provee conseho y atencion na diferente organisacion y esfuerso nacional, incluyendo aki cu enfoke masha importante riba nos hubentud.
Cu e donacion aki, A.T.A. ta spera di por contribui positivamente na e organisacion cu lo yuda na conscientisa, promove, crea campaña, y cumpli cu proyectonan riba e necesidad di conservacion di nos naturalesa.
Bishita https://treesforaruba.com/ pa mas informacion di Ban Lanta y Planta.